Din fars feriebilleder fra Mallorca, der er gemt i en cloud-service, mailen, der indeholder plantegningerne til hans nye hus, sidste måneds indtjening på den online bettingside, hans lyssky profil på Victoria Milan og de videoer af børnebørnene, han modtog på Snapchat. Intet af det har han – eller du – længere rettighederne til, når han dør. Intet af det ved du, hvad der vil ske med. Du har ingen indflydelse på, hvordan de data og den værdi vil blive brugt eller videresolgt, eller om den er forsvundet for altid.

Vores digitale privatlivs fred er en menneskeret. Og hvis du siger, at du er ligeglad med beskyttelsen af dit digitale liv, fordi du ikke har noget at skjule, er det som at sige, at du er ligeglad med ytringsfrihed, fordi du ikke har noget at sige.

Når det kommer til retten til et privat digitalt liv, så forsvinder den det øjeblik, vi dør. Det er et problem, da de digitale ejendele ikke forsvinder, ikke nødvendigvis mister værdi, og fordi dine data i nogle tilfælde rent faktisk kan leve aktivt videre og udvide dit digitale liv – efter at du er død. At lukke en facebookkonto betyder f.eks. ikke, at dataene forsvinder fra Facebook. Det betyder bare, at du ikke selv kan se den mere.